ওয়েব ডেস্ক : পাহাড়ে শান্তি তিনি ফেরাবেনই। একুশের মঞ্চ থেকে প্রত্যয়ী ঘোষণা মমতা বন্দ্যোপাধ্যায়ের। বললেন, পাহাড়ে যা হচ্ছে সব দিল্লির খেলা। এ খেলা তিনি বেশিদিন চলতে দেবেন না। সকলেরই নজরে ছিল, একুশের মঞ্চ থেকে পাহাড় নিয়ে কী বলেন মমতা? প্রত্যাশা মতোই কড়া বার্তা দিলেন নেত্রী...। পাহাড়ের অশান্তি নিয়েও মুখ্যমন্ত্রীর নিশানায় কেন্দ্র। তাঁর অভিযোগ, কলকাঠি নাড়ছে দিল্লি। আর অশান্তি চলছে পাহাড়ে। পাহাড়ে অশান্তির ফল যে কতটা মারাত্মক হতে পারে। একথা বোঝাতে তৃণমূল নেত্রী ফের টেনে এনেছেন ভৌগলিক অবস্থানের কথা। তবে যে যাই চেষ্টা করুক না কেন, তিনিও প্রত্যয়ী...পাহাড়ে শান্তি ফেরাবেনই...।
 
শুধু প্রশাসনিকভাবেই নয়, পাহাড় যে তৃণমূল রাজনৈতিক ভাবেও ছাড়ছে না তাও বুঝিয়ে দেওয়া হল একুশের মঞ্চ থেকে। বলার সুযোগ করে দেওয়া হল পাহাড়ের নেত্রী, দলের রাজ্যসভার প্রার্থী শান্তা ছেত্রীকে। নেত্রীর বক্তব্য থেকে সভা শেষের স্লোগান, একুশের মঞ্চে ঘুরে ফিরে এল পাহাড়কে স্বাভাবিক করার বার্তা।